雞林書事
作者：吳激
朝代：宋

paragraphs: 箕子朝鮮僻，蓬丘弱水寛。
儒風通百粤，舊史記三韓。
邑聚從衡接，民居質朴安。
猶存古籩豆，兼用漢衣冠。
兔穎家工縛，鮭腥俗嗜餐。
騎兵腰玉具，府衛挾金丸。
長袖鳶窺肉，都場狖掛竿。
琴中蔡氏弄，指下祝家彈。
主禮分庭抗，賓筵百拜難。
漬橙粇釀旨，滋桂鹿脩乾。
潑墨松如櫛，隤牆石似丹。
地偏先日出，天迫衆山攢。
鵬翼雲帆遠，羊腸石磴盤。
由來異文軌，休訝變暄寒。
事可資談柄，誰能記筆端。
聊將詩貌取，歸作畫圖看。